د خیبرپښتونخوا لکي مروت په اکړې خانزادخېلو کلي کې د واده په مراسمو کې د ډزو له کبله شپږ کسان وژل شوي او دوه نور ټپیان دي۔

پاکستاني پولیسو ویلي، چې پېښه د دوو کسانو ترمنځ د شخصي دښمنۍ له وجې شوې ده۔

د راپورونو له مخې، په دې پېښه کې له يوې خوا درې تنه او له بل لوري بیا يو تن وژل شوی دی۔

د سرچینې په خبره، د پېښې ټپيان سیمه‌ییز روغتون ته وړل شوي دي۔

پولیس وایي، په وژل شویو کې دوه د واده مېلمانه هم شامل دي۔

تر دې وړاندې هم د خیبر پښتونخوا په ډېری سیمو کې د خلکو تر منځ په تربګنيو او شخصي دښمنیو کې خلکو ته مرګ ژوبله اوښتې او لاهم دغه لړۍ روانه ده